CELEX: 32016D1765
Language: sk
Date: 2016-10-03 00:00:00
Title: Vykonávacie rozhodnutie Komisie (EÚ) 2016/1765 z 3. októbra 2016 o určení technických špecifikácií IKT, na ktoré sa môže odkazovať pri verejnom obstarávaní (Text s významom pre EHP)

4.10.2016   
            
            
               SK
            
            
               Úradný vestník Európskej únie
            
            
               L 269/20
            
         VYKONÁVACIE ROZHODNUTIE KOMISIE (EÚ) 2016/1765
   z 3. októbra 2016
   o určení technických špecifikácií IKT, na ktoré sa môže odkazovať pri verejnom obstarávaní
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1025/2012 z 25. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (1), a najmä na jeho článok 13 ods. 1,
   po konzultácii s Európskou multilaterálnou platformou pre normalizáciu v oblasti IKT a odborníkmi z tohto odvetvia,
   keďže:
   
               (1)
            
            
               Normalizácia zohráva významnú úlohu pri podporovaní stratégie Európa 2020, ako Komisia uvádza vo svojom oznámení s názvom „Európa 2020: Stratégia na zabezpečenie inteligentného, udržateľného a inkluzívneho rastu“. Viaceré z hlavných iniciatív stratégie Európa 2020 zdôraznili význam dobrovoľnej normalizácie na trhoch s výrobkami alebo službami z hľadiska zabezpečenia kompatibility výrobkov a služieb a interoperability medzi nimi, posilnenia technologického vývoja a podporenia inovácií.
            
         
               (2)
            
            
               Normy majú zásadný význam pre konkurencieschopnosť Európy a sú kľúčové z hľadiska inovácie a pokroku. Ich význam zdôraznila Komisia v rámci nedávnych iniciatív na dobudovanie jednotného trhu (2) a jednotného digitálneho trhu (3), pričom úloha normalizácie a interoperability pri vytváraní európskeho digitálneho hospodárstva sa posilnila prijatím oznámenia o prioritách pre normalizáciu IKT pre jednotný digitálny trh (4), v ktorom sa stanovuje komplexný strategický a politický prístup k normalizácii pre prioritné informačné a komunikačné technológie, ktoré sú nevyhnutné pre dokončenie jednotného digitálneho trhu.
            
         
               (3)
            
            
               V digitálnej spoločnosti sa produkty normalizácie stanú nevyhnutnými na zabezpečenie interoperability sietí a systémov. Komisia vo svojom oznámení s názvom „Strategická vízia pre európske normy: smerom k posilneniu a urýchleniu udržateľného rastu európskeho hospodárstva do roku 2020“ (5) uznáva osobitný charakter normalizácie v oblasti informačných a komunikačných technológií, v ktorej sa riešenia, aplikácie a služby často vyvíjajú v rámci celosvetových fór a konzorcií IKT, ktoré sa stali vedúcimi organizáciami v oblasti tvorby noriem pre IKT.
            
         
               (4)
            
            
               Účelom nariadenia (EÚ) č. 1025/2012 je modernizácia a skvalitnenie rámca pre európsku normalizáciu. Vytvára sa ním systém, na základe ktorého sa môže Komisia rozhodnúť určiť najrelevantnejšie a všeobecne najviac akceptované technické špecifikácie IKT vydané organizáciami, ktoré nie sú európskymi, medzinárodnými ani vnútroštátnymi normalizačnými organizáciami. Možnosť používať pri obstarávaní hardvéru, softvéru a služieb informačných technológií celú škálu technických špecifikácií IKT umožní interoperabilitu medzi zariadeniami, službami a aplikáciami, pomôže orgánom verejnej správy vyhnúť sa pätovým situáciám, ktoré nastávajú, keď verejný obstarávateľ nemôže po skončení zmluvy o obstarávaní zmeniť dodávateľa, pretože využíva riešenia v oblasti IKT chránené autorským právom, a podporí hospodársku súťaž v oblasti poskytovania interoperabilných riešení IKT.
            
         
               (5)
            
            
               Nato, aby sa na technické špecifikácie IKT mohli uvádzať odkazy pri verejnom obstarávaní, musia byť tieto špecifikácie v súlade s požiadavkami stanovenými v prílohe II k nariadeniu (EÚ) č. 1025/2012. Súlad s uvedenými požiadavkami subjektom verejného sektora zaručuje, že technické špecifikácie IKT sú stanovené v súlade so zásadami otvorenosti, spravodlivosti, objektívnosti a nediskriminácie, ktoré uznala Svetová obchodná organizácia v oblasti normalizácie.
            
         
               (6)
            
            
               Rozhodnutie o určení špecifikácie IKT sa má prijať po konzultácii s Európskou multilaterálnou platformou pre normalizáciu v oblasti IKT zriadenou rozhodnutím Komisie 2011/C 349/04 (6) doplnenej o ďalšie formy konzultácií s odborníkmi z príslušného odvetvia.
            
         
               (7)
            
            
               Európska multilaterálna platforma pre normalizáciu v oblasti IKT vyhodnotila technické špecifikácie „World Customs Organization Data Model version 3.5“ (ďalej len „WCO Data Model v 3.5“) a „Content Management Interoperability Services version 1.0 & version 1.1“ (ďalej len „CMIS v1.0 & v1.1“), „Electronic business XML Messaging Services Version 3.0: Part 1, Core Features“ a „Application Statement 4 Profile of ebMS 3.0 Version 1.0“ (ďalej len „ebMS3.0-AS4“), „Business Document Metadata Service Location Version 1.0“ (ďalej len „BDX location“) a „Electronic business Core Party Identification Type Technical Specification Version 1.0“ (ďalej len „ebCorePartyIdType“), ktoré boli vyvinuté konzorciom OASIS, a vydala kladné stanovisko, pokiaľ ide o určenie týchto špecifikácií ako špecifikácií, na ktoré sa môže odkazovať pri verejnom obstarávaní. Toto hodnotenie bolo následne predložené na konzultáciu s odborníkmi z odvetvia, ktorí potvrdili kladné stanovisko k určeniu týchto špecifikácií.
            
         
               (8)
            
            
               Technickú špecifikáciu „WCO Data Model version 3.5“ vypracovala Svetová colná organizácia (WCO), pričom táto špecifikácia pozostáva zo súboru požiadaviek na údaje, ktoré sa vzájomne dopĺňajú a ktoré spĺňajú procesné a právne potreby cezhraničných regulačných agentúr, ako je colná správa, ktoré kontrolujú vývozné, dovozné a tranzitné transakcie. Táto špecifikácia je v súlade s adresárom prvkov obchodných dát Organizácie Spojených národov (UNTDED, United Nations Trade Data Elements Directory) a v širokom rozsahu ju využívajú orgány verejnej správy členských štátov WCO pri zavádzaní cezhraničných regulačných systémov vrátane systémov elektronických colných vyhlásení a služieb centrálneho elektronického priečinka.
            
         
               (9)
            
            
               Technická špecifikácia „CMIS v1.0“ vydaná konzorciom OASIS (Advancing open standards for the information society) umožňuje, aby rozličné systémy na správu obsahu mohli spolupracovať cez internet. Ponúka štandardizovaný spôsob uchovávania, získavania a vyhľadávania dokumentov, čím umožňuje výmenu informácií medzi rôznymi úložiskami obsahu. Technická špecifikácia „CMIS v1.0“ konkrétne definuje úroveň abstrakcie na kontrolu rôznych systémov správy dokumentov a úložísk prostredníctvom webových protokolov. Táto špecifikácia spresňuje pojmy a funkcie, ktoré podporuje a ponúka väčšina úložísk obsahu a ku ktorým patrí vyhľadávanie, vyžiadanie si a doplnenie a zmena obsahu a metaúdajov. Technická špecifikácia „CMIS v1.1“ je plne kompatibilná s technickou špecifikáciou „CMIS v1.0“ a zahŕňa dodatočné funkcie.
            
         
               (10)
            
            
               Technická špecifikácia „electronic business XML Messaging Service“ („ebMS 3.0“), ktorá bola vyvinutá konzorciom OASIS, uľahčuje výmenu elektronických obchodných správ v rámci XML webových služieb, ktoré využívajú všeobecné technické špecifikácie pre internet. Cieľom špecifikácie „ebMS 3.0“ je podporovať široké prijatie všetkými aktérmi (tak veľkými, ako aj malými, verejnými správami, ako aj súkromnými spoločnosťami), ktorí spolupracujú v rámci obchodných procesov prostredníctvom výmeny správ, vyriešiť rozdiely v kapacite toku správ, prerušované pripojenie, chýbajúce statické IP adresy alebo obmedzenia firewallu. Technická špecifikácia „Application Statement 4 Profile of ebMS 3.0 Version 1.0“ (skrátene „AS4“) je moderný protokol založený na webových službách, ktorý stanovuje usmernenia pre štandardizovanú metodiku pre bezpečnú výmenu správ nezávisle od dokumentov.
            
         
               (11)
            
            
               Technická špecifikácia „Business Document Metadata Service Location“ („BDX Location“) vydaná konzorciom OASIS je aktualizáciou koncepcie PEPPOL pre Service Metadata Location (SML). Metadátová služba pre obchodné interakcie poskytuje informácie o type dátových prenosov a zodpovedajúcich podporných technológiách, ktoré sú k dispozícii pre konkrétnych účastníkov obchodných procesov. Technická špecifikácia „BDX Location“ sa vzťahuje na lokalizáciu metadátovej služby predovšetkým ako ukazovateľa koncového bodu podľa URL.
            
         
               (12)
            
            
               Technická špecifikácia „ebCorePartyIdType“ vyvinutá konzorciom OASIS špecifikuje formálny mechanizmus odvolávania sa na režimy identifikácie typu odkazujúcej strany s využitím formálny názvového priestoru Uniform Resource Name (URN) pre identifikátory organizácií, ktorý sa opiera o tri medzinárodné normy: ISO/IEC 6523, ISO 9735 a ISO 20022,
            
         PRIJALA TOTO ROZHODNUTIE:
   Článok 1
   Technické špecifikácie uvedené v prílohe spĺňajú podmienky na to, aby sa na ne mohlo odkazovať pri verejnom obstarávaní.
   Článok 2
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 3. októbra 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 316, 14.11.2012, s. 12.
   
      (2)  Oznámenie Komisie – Zlepšovanie jednotného trhu: viac príležitostí pre ľudí a podniky. COM(2015) 550 final z 28. októbra 2015.
   
      (3)  Oznámenie – Stratégia pre jednotný digitálny trh v Európe. COM(2015) 192 final zo 6. mája 2015.
   
      (4)  COM(2016) 176 final z 19. apríla 2016.
   
      (5)  KOM(2011) 311 v konečnom znení z 1. júna 2011.
   
      (6)  Rozhodnutie Komisie 2011/C 349/04 z 28. novembra 2011, ktorým sa zriaďuje Európska multilaterálna platforma pre normalizáciu v oblasti IKT (Ú. v. EÚ C 349, 30.11.2011, s. 4).
   
      PRÍLOHA
      
         Svetová colná organizácia (WCO)
          (1)
      
      
                  č.
               
               
                  Názov technickej špecifikácie IKT
               
            
                  1
               
               
                  „World Customs Organization Data Model version 3.5“ („WCO Data Model v 3.5“)
               
            
         
      
         OASIS (Advancing open standards for the information society)
          (2)
      
      
                  č.
               
               
                  Názov technickej špecifikácie IKT
               
            
                  1
               
               
                  „Content Management Interoperability Services version 1.0“ („CMIS 1.0“)
               
            
                  2
               
               
                  „Content Management Interoperability Services version 1.1“ („CMIS 1.1“)
               
            
                  3
               
               
                  Business Document Metadata Service Location Version 1.0 („BDX location“)
               
            
                  4
               
               
                  „Electronic business XML Messaging Services Version 3.0: Part 1, Core Features“ a „Application Statement 4 Profile of ebMS 3.0 Version 1.0“ („ebMS3.0-AS4“)
               
            
                  5
               
               
                  Electronic business Core Party Identification Type Technical Specification Version 1.0 („ebCorePartyIdType“)
               
            
         (1)  http://www.wcoomd.org/
      
         (2)  http://www.oasis-open.org/